**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Шведски парламент**

**Датум: 21.01.2014.**

**Бр.: З-01/14**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** [***istrazivanja@parlament.rs*.**](mailto:istrazivanja@parlament.rs.) **Истраживања која припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[Увод 2](#_Toc378161400)

[Организација администрације Шведског парламента 3](#_Toc378161401)

[Одбори Шведског парламента 7](#_Toc378161402)

[Однос парламента и независних државних органа 10](#_Toc378161403)

# Увод

Шведски парламент (*Riksdag*, званично швед. *Sveriges riksdag)* је једнодомни парламент који има 349 посланика који се бирају по пропорционалном изборном систему са мандатом од четири године. Посланици парламента имају заменике. Уставне функције Парламента су наведене у оквиру Инструмента Владе (швед. *Regeringsformen*) а његов рад је уређен Законом о парламенту (швед. *Riksdagsordningen*). Седиште парламента је на на острву Хелгеандсхолмен у централном делу Стокхолма. Краљ или краљица Краљевине Шведске је званични шеф државе.

Шведски парламент доноси законе, бира председника Владе, утврђује државне порезе, усваја државни буџет и одлучује како ће државни фондови бити коришћени. За разлику од већине других парламентарних монархија, у Шведској од 1974. године кандидата за председника Владе предлаже председник Шведског парламента а о избору председника Владе одлучује парламент гласањем. Након консултација са представницима парламентарних посланичких група и потпредседницима парламента, председник парламента подноси парламенту предлог за именовање председника Владе. Парламент гласа о предлогу у року од четири дана, без претходне расправе у одбору. Ако више од половине посланика гласа против предлога, он је одбијен, а у супротном он је усвојен.

Парламент надзире рад Владе и администрације Краљевине Шведске. Парламентарни Одбор за уставна питања прати и надзире рад министара у оквиру обављања њихових службених дужности и управљање пословима Владе. Одбор за уставна питања има право да приступи документацији о одлукама које доноси Влада, као и било којим другим владиним документима које Одбор за уставна питања сматра неопходним за обављање свог надзора. Други парламентарни одбори и сваки посланик имају право да се у писаној форми обрате Одбору за уставна питања у вези било ког питања које се односи на обављање службених дужности министара и рад Владе. Уколико је то неопходно, али најмање једном годишње, Одбор за уставна питања доставиће парламенту своја запажања у вези са његовим надзором над радом Владе и министара. У том поводу, парламент може да сачини формалну изјаву Влади.

Од 349 посланичких места, 310 су основна (фиксна) а 39 посланичких места су променљива (преостала). Стална посланичка места се распоређују међу изборним јединицама на основу израчунавања односа између броја бирача у свакој изборној јединици и укупног броја бирача у целој Шведској. Променљива (преостала) посланичка места се распоређују по принципу пуне пропорционалне заступљености на основу добијених гласова на националном нивоу. Расподела посланичких мандата међу изборним јединицама одређује се истовремено на период од четири године. У расподели посланичких мандата могу да учествују само политичке странке које освоје најмање 4% гласова од укупног броја гласача на изборима. Странка која освоји мање гласова, може да учествује у расподели основних посланичких мандата у изборној јединици у којој освоји најмање 12% гласова. У садашњем сазиву Шведског парламента 44,7 % посланика су жене. Следећи парламентарни избори требало би да буду одржани 14. септембра 2014.

# Организација администрације Шведског парламента

Администрација Шведског парламента има задатак да подржава рад парламента, односно да посланицима обезбеди добре услове за рад, стављајући им на располагање различите видове професионалне подршке.

На челу администрације се налази Одбор парламента. Администрацијом управља Генерални секретар.

Организација администрације парламента, према организационим јединицама, је следећа:

* Одбор парламента,
* Генерални секретар,
* Интерни ревизор,
* Кабинет председника и Генералног секретара,
* Секретаријат,
* Истраживачко одељење,
* Одељење одбора,
* Административно одељење,
* Одељење услуга и одржавања,
* Одељење за информатику,
* Одељење за односе с јавношћу.

*Одбор парламента*

Одбор парламента управља администрацијом парламента и одлучује и планира рад самог парламента. Председник парламента је уједно и председник Одбора. Одбор доноси одлуке о важним питањима која се односе на међународне активности парламента.

Председник управља парламентом, а у томе му помаже Одбор парламента. Одбор чини десет чланова и председник парламента који је уједно и председник Одбора. У раду Одбора могу учествовати и посланици који нису чланови поменутог Одбора. По хијерархији одмах испод Одбора је и Савет посланика. На челу Савета посланика је Генерални секретар парламента. Савет посланика се бави административним питањима која су од посебног интереса за посланике као што је нпр. смештај, путовања, техничка опрема и сл. Свака парламентарна политичка странка бира по једног свог члана у Савету посланика.

*Генерални секретар*

Генерални секретар је на челу администрације парламента. Њега бира парламент и то од стране тела у чијем саставу су председник парламента и председници посланичких група. Секретар је одговоран за рад администрације и налази се на њеном челу. Он је дужан да свој рад усмери у складу са директивама и смерницама које добија од Одбора парламента.

*Интерни ревизор*

Интерни ревизор је одговоран за унутрашњу ревизију и пружа подршку по питањима унутрашње контроле. Интерни ревизор за свој рад одговара Одбору парламента и Генералном секретару.

*Кабинет председника Парламента и кабинет Генералног секретара*

Кабинет председника Парламента и кабинет Генералног секретара помаже овим лицима у раду. Кабинет сачињавају секретар и прес служба председника.

*Секретаријат парламента*

Секретаријат се састоји од Главног бироа, законодавног одељења, одељења за припрему седница, одељења за међународну сарадњу и одељења за услуге.

Секретаријат је одговоран за рад и координацију самог парламента у процесу одлучивања. Одговоран је и за сарадњз са ЕУ.

Главни биро је одговоран да припреми листу говорника за седнице парламента, да сарађује са Владом, да сарађује у свом раду са секретарима одбора и сл.

Законодавно одељење се бави правним пословима управе, помажи при изради закона и других прописа. Ово одељење је одговорно и за архиву парламента.

Стенографи чине део овог секретаријата.

Истраживачка служба обавља истраживачке послове за потребе посланика, одбора и осталих тела самог Парламента.

Служба за међународну сарадњу помаже председнику и потпредседницима приликом извршавања њихових међународних обавеза и задатака.

*Истраживачко одељење*

Истраживачко одељење тренутно има 35 квалификованих истраживача из разних области (право, економија, политикологија, природне наука и сл.). Сви заједно годишње ураде око 2.000 истраживања. Од укупног броја истраживања око 80% захтева долази од стране посланика. Услуге истраживача поред посланика могу користити и запослени у парламенту и одбори.

Истраживачи пре свега раде за посланике и политичке стране. Посланицима су потребне информације у циљу израде разних извештаја, приликом учествовања у дебатама и сл. Након подношења захтева за истраживање од стране посланика, истраживачи сами одлучују на основу утврђеног метода истраживања како да организују и спроведу задатак. Посланик има право да захтева да истраживање не буде доступно јавности. Јавност се може у потпуности искључити, а некад се искључује само за одређено време, односно док сам посланик не саопшти податке у медијима или на интернету.

*Одељење одбора*

Одељење Одбора помаже у планирању и у самом раду одбора, при међународним контактима, приликом истраживања, а има обавезу и да пружи помоћ при решавању правних питања. Служба одељења има задатак да помаже члановима одбора у редовном раду, као и у раду у телима ЕУ. Одељење одбора чине секретари одбора и истраживачи. У парламенту има укупно 15 одбора и сваки има свог секретара.

У оквиру овог одељења је и Одбор за европске послове који има 17 чланова.

*Административно одељење*

Административно одељење је одговорно за административне послове који укључују пре свега: људске ресурсе, финансије и плате посланика. Састоји се из одељења за финансије, одељења за административне услуге посланика и људске ресурсе.

*Одељење услуга и одржавања*

Обухвата три службе и то: безбедност, унутрашња безбедност и управљање имовином.

*Одељење за информатику*

Одељење за информатику је обавезно да свим запосленим као и посланицима обезбеди ИТ подршку. Одељење за информатику емитује све ТВ емисије из парламента. Снимају се и емитују све јавне расправе и семинари који се одржавају у парламенту. Програм се емитује путем сајта парламента. Медији могу да користе материјал које ово одељење презентује у својим емисијама.

*Одељење за односе с јавношћу*

Одељење за односе с јавношћу је одговорно за пружање информација и давање потребног материјала у вези с радом Парламента. Ова служба има задатак да промовише отворени парламент. У овом одељењу има око 140 запослених. Ово одељење сачињава:

* Одсек за информације

Ово одељење се бави унутрашњом и спољашном комуникацијом. Одговорни су за медијска саопштења, сајт парламента и сајт ЕУ информационог центра, интранет, послове превођења и графички профил парламента.

* Одсек за посете

Ово одељење је одговорно за посете парламенту. Обиласци за јавност се организују сваке недеље. Организују се школски часови, студијске посете. Штампа се посебан материјал о раду парламента и ЕУ који касније могу да користе наставници. Ово одељење је одговорно и за планирање и реализацију разних догађаја.

* Библиотека парламента

Библиотека је отворена за јавност. Примарни задатак библиотеке је да обезбеди члановима парламента сав потребан материјал који ће им служити и помоћи при доношењу одлука у раду парламента. Библиотека такође располаже актуелним информацијама које могу посланицима и запосленим помоћи у раду. Библиотека располаже актима и књигама из области права, политичких наука и парламентаризма.

* Часопис „Вести из парламента и министарства“ презентује рад парламента и министарстава.

Парламент нема утицаја на садржај часописа.

* Одсек за парламентарну документацију

Одељење штампа све документе везане за парламент. Одговорно је за лекторисање текстова.

# Одбори Шведског парламента

Шведски парламент доноси стотине одлука сваке године, а покретачка снага су парламентарни одбори којих има 15. Сваки одбор броји непаран број чланова којих не може бити мање од 15. Број чланова одбора утврђује парламент на основу предлога Одбора за именовања. Одбор за именовања се конституише на првој седници новог сазива парламента. Свака посланичка група која је освојила најмање 4% гласова на парламентарним изборима има једно место у Одбору за именовања. Додатних десет места су пропорционално распоређена међу истим посланичким групама. Одбори прате и оцењују одлуке парламента у области своје надлежности.

После избора за парламент бирају се се чланови одбора. Сваки одбор има председника и заменика председника које бирају чланови одбора. Ако члан једне од владајућих странака председава радом одбора његов заменик биће из опозиције, а уколико председник одбора буде биран из опозиције тада је његов заменик из владајуће партије. У случајевима када на седници одбора резултат гласања буде нерешен, одлучујући глас има председник одбора. Сваки одбор има свој секретаријат на чијем челу се налазе секретари одбора а запошљавају од 5-10 службеника који помажу у изради извештаја одбора са предлозима одлука. Одбори организују студијске посете и исто тако примају посете како би пратили дешавања у њиховим посебнм областима одговорности. Контакти чланова одбора са бирачима широм земље су такође значајни у раду самих одбора, јер су често социјални проблеми који се затичу на терену тема седница одбора. Седнице одбора су начелно затворене за јавност. Одбор може да одлучи да седница одбора буде отворена за јавност, у целини или делимично, с обзиром на део седнице који се односи на пружање информација.

Опозиционе странке подносе већину предлога које разматрају одбори јер оне често имају другачије мишљење од владајуће партије. Када се заврши расправа у одбору, приступа се гласању. На седнице одбора често се позивају стручњаци и интересне групе да дају стручно мишљење о датој теми. Одбори често организују јавна слушања и састанке информативне природе са представницима Владе. Одбори такође испитују предлоге аката Европске уније у ранијој фази како би обезбедили њихову усклађеност са принципом супсидијарности, стога што се многи предлози Владе тичу ЕУ. Зелени и Бели документи су документи у којима Европска комисија представља своје идеје, предлоге, и конкретне мере о различитим питањима којима се тренутно бави. Рад 15 одбора Шведског парламента уређен је Законом о парламенту, који одређује делокруг рада појединог одбора. Када је неопходно, могу се формирати и посебни одбори у зависности од конкретног случаја.

*Одбор за цивилне послове*

Расправља питања која се односе на брак, породицу, родитељство и спровођење закона који се односе на ове области. Одбор за цивилне послове разматра питања из области осигурања, уговорног права, адвокатуре, транспорта, стечаја, међународног приватног права, потрошачке политике као и експропријацију земљишта.

*Одбор за уставна питања*

Разматра питања у вези с Уставом и Законом о парламенту и друга питања које се односе на законодавство. Одбор се бави питањима која се односе на радио и телевизију, слободу изражавања, слободу вероисповести, финансирање штампе и политичких странака. Одбор такође разматра питања везана за рад појединих парламентарних органа и органа локалне самоуправе. Одбор за уставна питања има задатак да прати рад Владе и њених министара и подноси парламенту извештаје о резултатима надзора. Одбор за уставна питања одлучује да ли посланик или министар треба да буде кривично гоњен, односно разматра имунитетска питања.

*Одбор за културу*

Разматра питања везана за културу и образовње одраслих, омладинске активности, међународну културну сарадњу као и спортске рекреативне активности. Одбор се врло често бави питањима која се тичу права верских заједница.

*Одбор за одбрану*

Разматра питања и предлоге прописа у вези с војном одбраном и цивилном заштитом, нуклеарном безбедношћу, као и деловање заштите од зрачења и деловање обалске страже.

*Одбор за образовање*

Разматра предлоге прописа из области предшколског, основног, средњег и високог образовања, као и финансијску подршку студентима.

*Одбор за пољопривреду и заштиту животне средине*

Разматра питања из области пољопривреде, шумарства, хортикултуре, лова и риболова као и метеоролошких услуга.Такође, разматра питања из области очувања природе, као и друга питања у вези с очувањем животне средине.

*Одбор за финансије*

Разматра питања из области финансијске политике, државног буџета, рада централне банке. Такође, одбор прати извршавање државног буџета и разматра питања из области монетарне, кредитне и валутне политике. Бави се јавним набавкама и административном ефикасношћу.

*Одбор за спољне послове*

Разматра питања у области спољне политике и споразума с другим државама и међународним организацијама, припрема мишљења у вези с спољном трговином и међународном економском сарадњом.

*Одбор за здравство и социјалну заштиту*

Разматра питања у вези здравствене и социјалне заштите деце и младих, осим за предшколски узраст што је у надлежности другог одбора. Брине о заштити школске деце и инвалида, разматра борбу против алкохола, дрога, као и целокупну социјалну заштиту.

*Одбор за индустрију и трговину*

Разматра питања о општим смерницама за индустријску и трговинску политику и питања из области занатства, трговине, права интелектуалне својине, енергетске политике, регионалног развоја као и конкуренције у пословном сектору.

*Одбор за правосуђе*

Разматра питања из области рада судова, тужилаштава, полиције, оделења које се бави извршењем затворских санкција. Такође, одбор разматра питања у вези с Кривичним закоником и Законом о судовима и прописима који су у вези с њима или су донесени на основу њих.

*Одбор за тржиште рада*

Разматра питања из области тржишта рада и целокупног радног права. Разматра питања везана за дискриминацију на раду, равноправност полова у радном односу и код пријема у радни однос.

*Одбор за социјално осигурање*

Разматра питања у вези с системом социјалног осигурања, пензијског осигурања, миграцијама, финансијском подршком породицама с децом.

*Одбор за опорезивање*

Припрема материјале који се односе на државне порезе и на порезе локалних самоуправа, прати извршавање пореске политике као и показатеље у вези задуживања.

*Одбор за саобраћај и комуникације*

Разматра питања у вези друмског, железничког и ваздушног саобраћаја, функционисања лука, као и електронских комуникација.

# Однос парламента и независних државних органа

У складу са организацијом јавне управе у Шведској, независне институције уживају Уставом загарантована права, односно самосталност у раду у области за коју су задужене, на исти начин као и судови. То је предвиђено Инструментом Владе у поглављу 12, члан 2. где се наводи следеће: ''Ниједан јавни ауторитет, укључујући Шведски парламент као и органе локалне власти, не може да одреди како да административни орган одлучују у конкретним случајевима, који се односе на вршење јавних овлашћења или се односе на примену закона.''[[1]](#footnote-1)

Ова административна независност је мање-више јединствена у међународним односима, а према информацијама сарадника Истраживачког одељења Шведског парламента, као опште правило постоји само у Шведској и Финској, због историјских околности, као и услед шведске административне традиције. У пракси, то значи да министри не смеју да интервенишу у појединачним случајевима, односно да министри нису одговорни за било које административне одлуке, већ је одговорност преузета од стране самих институција и њихових руководилаца. Већина органа управе, независних у обављању одређених функција, организује се у оквиру извршне власти, као што је предвиђено Инструментом Владе. Канцелар правде (Justitiekanslern*)*, јавни тужилац, централни управни одбори и управни одбори кантона налазе се под контролом Владе. И остали органи државне управе су за свој рад одговорни Влади, осим ако су у надлежности Шведског парламента, у складу са актима Владе или на основу других закона.[[2]](#footnote-2)

Кроз спровођење државне политике Влада управља и контролише рад независних институција преко организационе шеме, буџета и у делу који се односи на именовање особља. Иако је већина органа управе организована у оквиру Владе, неколико институција су под директном парламентарном контролом, како би се осигурала независност у раду. Најважније међу њима су Централна банка (*Riksbanken*), Национална ревизорска институција (*Riksrevisionen*) и Парламентарни омбудсман (*Riksdagens ombudsmän / Justitieombudsmannen)*. Улога Парламента је дефинисана Уставом и Законом о парламенту*[[3]](#footnote-3).* Судске или административне функције не може да обавља Шведски парламент*,* осим уколико то следи из основних закона или Закона о парламенту. То је приказ доктрине поделе власти која иначе не преовладава у Шведској. Облици сарадње парламента и независних институција су одређени законима који регулишу оснивање и рад независних институција.

*Парламентарни омбудсман (Riksdagens ombudsmän/Justitieombudsmannen)*

Закон о парламенту[[4]](#footnote-4) наводи да Шведски парламент бира омбудсмане у складу са актом Владе у циљу надзора над применом закона и другим јавним активностима. Институцију парламентарног омбудсмана чине четири парламентарна омбудсмана, од којих је један главни парламентарни омбудсман. Главни парламентарни омбудсман обавља функцију административног директора и утврђује главне активности омбудсмана. Шведски парламент може додатно да изабере једног или више заменика омбудсмана. Главни парламентарни омбудсман, три парламентарна омбудсмана, као и заменици омбудсмана бирају се појединачно. У складу са предлогом Одбора за уставна питања, парламентможе сменити са функције парламентарног омбудсмана или заменика омбудсмана, уколико је изгубио поверење парламента. Ако парламентарни омбудсман оде у пензију пре времена, парламент бира наследника, без одлагања, на нови период од четири године. Избор једног парламентарног омбудсмана или заменика омбудсмана врши се на предлог Одбора за уставна питања.

*Државна ревизорска институција (Riksrevisionen)*

Поглавље 8, члан 12. Закона о парламенту наводи да Шведски парламентбира три генерална ревизора, у складу са Поглављем 13, члан 8. Инструмента Владе. Генерални ревизори се бирају појединачно. Генерални ревизор не може бити поново биран. Један генерални ревизор одговоран је за административне послове и парламент одређује који од ревизора преузима ту одговорност. Изборе генералног ревизора припрема Одбора за уставна питања. Генерални ревизори су независни у одлучивању које активности ће бити предмет ревизије. Они утврђују како се ревизија спроводи и у складу са тим формулишу закључке ревизије, имајући у виду правила прописана законом. Art.Даље одредбе које се тичу пословања Националне канцеларије за ревизију прописане су *З*аконом о парламенту и другим законима.

Иако не постоји посебно тело у Шведском парламенту одговорно за рад независних институција, на надлежним одборима разматрају се извештаји о активностима Централне банке и Државне ревизорске институције. Може се закључити да је циљ организовања институција које су за свој рад одговорне парламенту, да се осигура независност од извршне власти. Парламент спроводи периодични надзор да ли институција испуњава своју сврху и да ли послује професионално, у складу са принципима ефикасности и рентабилности, а подразумевају се и захтеви за информацијама о интерним управљачким процесима. У том смислу, постоји могућност да се укаже на недостатке у пословању, као и да се пруже сугестија за унапређење рада и постизање бољих резултата.

**Извори информација:**

ECPRD request No. 1381 **“**Parliamentary cooperation with independent institutions “

*Sveriges riksdag*. [www.riksdagen.se/en](http://www.riksdagen.se/en)

Истраживање урадили:

Зоран Манојловић

млађи саветник-истраживач

Марина Пријић

виши саветник-истраживач

Ивана Стефановић

виши саветник-истраживач

1. *The Instrument of Government*:<http://www.riksdagen.se/Global/dokument/dokument/laws/the-instrument-of-government-2012.pdf> [↑](#footnote-ref-1)
2. Европски центар за парламентарна истраживања и документацију *(European Centre for Parliamentary Research and Documentation: Request 1381.* - *Parliamentary cooperation with independent institutions*) [↑](#footnote-ref-2)
3. <http://legislationline.org/download/action/download/id/2154/file/Sweden_Riksdag_Act_2007htm/preview> [↑](#footnote-ref-3)
4. Поглавље 8. Поједини органи и функционери , члан 11. Закона о парламенту [↑](#footnote-ref-4)